input: PROVEDBENA ODLUKA KOMISIJE
  оd 3. lipnja 2014.
  o priznavanju sustava „Gafta Trade Assurance Scheme” za dokazivanje sukladnosti s kriterijima održivosti iz direktiva 2009/28/EZ i 98/70/EZ Europskog parlamenta i Vijeća
  (2014/324/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (1), a posebno njezin članak 18. stavak 6.,
  uzimajući u obzir Direktivu 98/70/EZ Europskog parlamenta i Vijeća od 13. listopada 1998. o kakvoći benzinskih i dizelskih goriva i izmjeni Direktive Vijeća 93/12/EEZ (2), a posebno njezin članak 7.c stavak 6.,
  nakon savjetovanja s Odborom za održivost pogonskih biogoriva i drugih tekućih biogoriva,
  budući da:
  (1)
  Direktivama 98/70/EZ i 2009/28/EZ utvrđuju se kriteriji održivosti za pogonska biogoriva. Članci 7.b i 7.c i Prilog IV. Direktive 98/70/EZ slični su člancima 17. i 18. i Prilogu V. Direktive 2009/28/EZ.
  (2)
  Kada se pogonska biogoriva i druga tekuća biogoriva uzimaju u obzir za potrebe članka 17. stavka 1. točaka (a), (b) i (c) Direktive 2009/28/EZ, države članice trebaju od gospodarskih subjekata zahtijevati da se dokaže sukladnost pogonskih biogoriva i drugih tekućih biogoriva s kriterijima održivosti iz članka 17. stavaka 2. do 5. Direktive 2009/28/EZ.
  (3)
  Kada gospodarski subjekt dostavi dokaze ili podatke dobivene u skladu s dobrovoljnim sustavom koji je priznala Komisija, u mjeri predviđenoj odlukom o priznavanju, država članica ne bi trebala od dobavljača zahtijevati dostavljanje dodatnih dokaza o sukladnosti s kriterijima održivosti.
  (4)
  Zahtjev za priznanje da sustav „Gafta Trade Assurance Scheme” izmijenjen dopunom povezanom s Direktivom o obnovljivim izvorima energije (RED) dokazuje da pošiljke biogoriva udovoljavaju kriterijima održivosti iz Direktive 98/70/EZ i Direktive 2009/28/EZ predan je Komisiji 18. veljače 2014. Sustav može obuhvatiti sve sirovine pogodne za proizvodnju biogoriva i njegov je opseg globalan. Sustav obuhvaća faze trgovanja, prijevoza i skladištenja poljoprivrednih sirovina od poljoprivrednoga gospodarstva do prvog prerađivača, dok se za druge faze oslanja na druge dobrovoljne sustave koje Komisija priznaje. Stoga je odgovornost sustava „Gafta Trade Assurance Scheme” u tome da zajamči da priznanje koje je Komisija odobrila sustavima s kojima sustav zajednički djeluje ostane važeće tijekom cjelokupnog trajanja suradnje. Priznati sustav trebao bi biti dostupan na platformi za transparentnost utvrđenoj Direktivom 2009/28/EZ.
  (5)
  Procjenom sustava „Gafta Trade Assurance Scheme” uključujući dopunu povezanu s Direktivom o obnovljivim izvorima energije (RED) utvrđeno je da on na odgovarajući način obuhvaća sve kriterije održivosti iz Direktive 98/70/EZ i Direktive 2009/28/EZ, osim članka 7.b stavka 2. Direktive 98/70/EZ i članka 17. stavka 2. Direktive 2009/28/EZ. Sustav pruža točne podatke o elementima koji su potrebni gospodarskim subjektima niže u dostavnom lancu da dokažu sukladnost s člankom 7.b stavkom 2. Direktive 98/70/EZ i člankom 17. stavkom 2. Direktive 2009/28/EZ i primjenjuje metodologiju bilance mase u skladu sa zahtjevima iz članka 7.c stavka 1. Direktive 98/70/EZ i članka 18. stavka 1. Direktive 2009/28/EZ.
  (6)
  Iz ocjene sustava „Gafta Trade Assurance Scheme” uključujući dopunu povezanu s Direktivom o obnovljivim izvorima energije (RED) vidljivo je da on udovoljava odgovarajućim standardima pouzdanosti, transparentnosti i neovisne revizije.
  (7)
  Sustav „Gafta Trade Assurance Scheme” uključujući dopunu povezanu s Direktivom o obnovljivim izvorima energije (RED) procijenjen je na temelju zakonodavstva koje je bilo na snazi u vrijeme donošenja ove Provedbene odluke Komisije. U slučaju značajnih promjena pravne osnove Komisija će procijeniti sustav radi utvrđivanja obuhvaća li sustav još uvijek na odgovarajući način kriterije održivosti za koje je priznat.
  (8)
  U slučaju promjena sustava Komisija će procijeniti sustav radi utvrđivanja obuhvaća li sustav još uvijek na odgovarajući način kriterije održivosti za koje je priznat.
  (9)
  Mjere predviđene ovom Odlukom u skladu su s mišljenjem Odbora za održivost pogonskih biogoriva i drugih tekućih biogoriva,
  DONIJELA JE OVU ODLUKU:
  Članak 1.
  Sustav „Gafta Trade Assurance Scheme” uključujući dopunu povezanu s Direktivom o obnovljivim izvorima energije (dalje u tekstu „sustav”), podnesen Komisiji u svrhu priznavanja 18. veljače 2014., dokazuje da pošiljke biogoriva udovoljavaju kriterijima održivosti utvrđenima u članku 17. stavcima 3., 4. i 5. Direktive 2009/28/EZ i članku 7.b stavcima 3., 4. i 5. Direktive 98/70/EZ.
  Sustav ne obuhvaća članak 7.b stavak 2. Direktive 98/70/EZ i članak 17. stavak 2. Direktive 2009/28/EZ, ali koristi točne podatke za potrebe članka 17. stavka 2. Direktive 2009/28/EZ i članka 7.b stavka 2. Direktive 98/70/EZ u mjeri u kojoj jamči da se sve relevantne informacije gospodarskih subjekata koji se nalaze više u dostavnom lancu prenose gospodarskim subjektima niže u dostavnom lancu.
  Sustav se može koristiti za dokazivanje sukladnosti s člankom 7.c stavkom 1. Direktive 98/70/EZ i člankom 18. stavkom 1. Direktive 2009/28/EZ sve do prvog prerađivača sirovina.
  Članak 2.
  Ako nakon donošenja ove Odluke dođe do promjena u sadržaju sustava koje bi mogle utjecati na osnovu ove Odluke, potrebno je o tome izvijestiti Komisiju bez odgode. Komisija će procijeniti promjene radi utvrđivanja obuhvaća li sustav još uvijek na odgovarajući način kriterije održivosti za koje je priznat.
  Ako se jasno pokaže da u okviru sustava nisu provedeni elementi koji se smatraju ključnima za ovu Odluku ili ako je došlo do teškog i strukturnog kršenja tih elemenata, Komisija može ovu Odluku staviti izvan snage.
  Članak 3.
  Ova Odluka je valjana u razdoblju od pet godina.
  Članak 4.
  Ova Odluka stupa na snagu dvadesetog dana od dana objave u Službenom listu Europske unije.
  Sastavljeno u Bruxellesu 3. lipnja 2014.